Predkladacia správa

Ministerstvo  školstva SR vypracovalo Návrh záverečného účtu za rok 2005 (ďalej len „Záverečný účet“) a predkladá ho na informáciu vláde SR na základe § 29 ods. 4 zákona č. 523/2004 Z. z. o rozpočtových pravidlách a o zmene a doplnení niektorých zákonov v znení neskorších predpisov.

Záverečný účet bol spracovaný v zmysle Smernice Ministerstva financií SR zo 14. decembra 2005 na vypracovanie návrhov záverečných účtov rozpočtových kapitol, štátnych fondov a                 na vypracovanie návrhu záverečného účtu verejnej správy č. MF/29599/2005-312 uverejnenej                   vo Finančnom spravodajcovi č. 1/2006.

Rezort školstva zabezpečoval v roku 2005 úlohy v oblasti verejných vysokých škôl, vedy a techniky, regionálneho školstva, mládeže a športu a ďalšie úlohy.

Záverečný účet poskytuje prehľad o hospodárení kapitoly Ministerstva školstva SR z pohľadu programového rozpočtovania, kde je okrem hodnotenia rozpočtu programov, hodnotené aj plnenie cieľov jednotlivých programov, podprogramov a prvkov a z pohľadu ekonomickej a funkčnej klasifikácie. Hodnotenie podľa ekonomickej klasifikácie je spracované podľa jednotlivých kategórií, a to v rámci kapitoly a za jednotlivé okruhy organizácií (vlastný úrad MŠ SR, metodicko-pedagogické centrá, školské výpočtové strediská, ostatné rozpočtové organizácie a krajské školské úrady). V samostatnej časti je vyhodnotené hospodárenie verejných vysokých škôl a príspevkových organizácií. 

Podkladom pre spracovanie Záverečného účtu za kapitolu boli správy o výsledkoch hospodárenia za jednotlivé organizácie v riadiacej pôsobnosti Ministerstva školstva SR a výkazníctvo z informačného systému Štátnej pokladnice, kde má kapitola školstva až 481 klientov.

Rozpočtové prostriedky kapitoly na rok 2005 tvorili finančné prostriedky z troch zdrojov, a to:
-	 prostriedky kapitoly (číselný kód zdroja 111)
-	 prostriedky z rozpočtu EÚ (číselný kód zdroja  1161)
-	 prostriedky na spolufinancovanie zo štátneho rozpočtu (číselný kód zdroja  1162)

Príjmy pre rok 2005 boli v kapitole školstva rozpísané  v celkovej sume 699 795 tis. Sk, z toho v sume  32 280  tis. Sk zo štátneho rozpočtu (s číselným kódom 111), prostriedky z rozpočtu EÚ (kód zdroja 1161) v sume 667 515 tis. Sk. 

Upravený rozpočet  príjmov za kapitolu Ministerstva školstva SR k 31. 12. 2005 bol v sume 134 825 tis. Sk, v tom príjmy zo štátneho rozpočtu (kód zdroja 111) tvorili sumu 32 220 tis. Sk, prostriedky z rozpočtu EÚ (kód zdroja 1161)  boli v sume 102 605 tis. Sk.

	Bez mimorozpočtových prostriedkov boli príjmy plnené v rámci kódu zdroja 111 v sume 42 255 tis. Sk, čo predstavuje 131,1  % z upraveného rozpočtu.  

Výdavky v schválenom rozpočte  kapitoly na rok 2005 boli rozpočtované v celkovej sume 44 700 037 tis. Sk a pozostávali z troch zdrojov a to:  rozpočtové prostriedky kapitoly (kód zdroja 111) v sume 43 743 663 tis. Sk, prostriedky z rozpočtu EÚ (kód zdroja 1161) v sume 667 515 tis. Sk a spolufinancovanie zo štátneho rozpočtu (kód zdroja 1162) v sume 288 859 tis. Sk.

Realizáciou rozpočtových opatrení v roku  2005 bol rozpočet výdavkov upravený na sumu 44 271 634 tis. Sk, v tom: rozpočtové prostriedky kapitoly (kód zdroja 111) v sume 44 149 432 tis. Sk, prostriedky z rozpočtu EÚ (kód zdroja 1161) v sume 101 424 tis. Sk a prostriedky určené                          na spolufinancovanie zo štátneho rozpočtu (kód zdroja 1162) v sume 20 777 tis. Sk.

Čerpanie za rok 2005 bolo v celkovej  sume 44 259 922 tis. Sk, t. j. 99,9 % z upraveného rozpočtu. S kódom zdroja 111 bolo čerpanie v sume 44 137 870 tis. Sk, t. j. 99,9 % z upraveného rozpočtu. S kódom zdroja 1161 bolo čerpanie v sume 101 476 tis. Sk, t. j. 100,0 % z upraveného rozpočtu. V rámci kódu zdroja 1162 bolo čerpanie v sume 20 576 tis. Sk, t. j. 99,0 % z upraveného rozpočtu.
Mimorozpočtové zdroje boli čerpané v sume 56 181 tis. Sk.

Z celkového výsledku hospodárenia je možné konštatovať priaznivý vývoj hospodárenia s prostriedkami rozpočtovanými v kapitole Ministerstva školstva SR za rok 2005 pri celkovom čerpaní výdavkov  na 99,9 % z upraveného rozpočtu.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.